สภาพัฒน์ยืนยันไทยไม่ได้มีความเหลื่อมล้ำสูงที่สุดในโลกตามที่สื่อออนไลน์ระบุ ย้ำปี 2580 ช่องหว่างระหว่างรายได้ของไทยจะปรับตัวดีขึ้นอย่างต่อเนื่อง
สำนักงานคณะกรรมการพัฒนาการเศรษฐกิจและสังคมแห่งชาติ ยืนยัน ไทยไม่ได้มีความเหลื่อมล้ำสูงที่สุดในโลกตามที่สื่อออนไลน์ระบุ ย้ำปี 2580 ช่องหว่างระหว่างรายได้ของไทยจะปรับตัวดีขึ้นอย่างต่อเนื่อง



นายดนุชา พิชยนันท์ รองเลขาธิการสำนักงานคณะกรรมการพัฒนาการเศรษฐกิจและสังคมแห่งชาติ หรือ สศช. เปิดเผยภายหลังการแถลงข่าวชี้แจงประเด็น เรื่อง "ความเหลื่อมล้ำในประเทศไทย" จากที่มีสื่อออนไลน์ระบุว่าไทยติดอันดับ 1 ของโลก ด้านความเหลื่อมล้ำภายในประเทศ สศช. จึงขอชี้แจงข้อเท็จจริงว่า จากข้อมูลดังกล่าวที่ใช้เกณฑ์วัดจาก CS Global Wealth Report 2018 นั้นเป็นข้อมูลคนละแบบที่ไทยใช้วัดความเหลื่อมล้ำภายในประเทศ โดยไทยใช้เกณฑ์วัดจากธนาคารโลก ดังนั้นเกณฑ์วัดจากที่สื่อออนไลน์ระบุ สศช.มองว่าไม่สามารถสะท้อนข้อเท็จจริงของสถานการณ์ความเหลื่อมล้ำด้านรายได้ภายในประเทศได้ ซึ่งขณะนี้ความเหลื่อมล้ำของไทยในช่วง 10 ปีที่ผ่านมาด้านรายได้พบว่ามีแนวโน้มดีขึ้นอย่างต่อเนื่อง โดยปี 2550 อยู่ที่ 0.499 และในปี 2560 ลดลงอยู่ที่ 0.453 ส่วนรายจ่ายลดลงจาก 0.398 ในปี 2550 เป็น 0.364 ในปี 2560

อย่างไรก็ตาม การลดความเหลื่อมล้ำและความแตกต่างของรายได้เป็นเรื่องที่สำคัญที่ทางภาครัฐให้ความสำคัญ และมีการดำเนินการอย่างต่อเนื่อง เพื่อให้เกิดการกระจายรายได้ที่เป็นธรรมมากยิ่งขึ้น โดยการดำเนินงานดังกล่าวต้องอาศัยความร่วมมือจากภาคเอกชนด้วย เพื่อเพิ่มโอกาสในการสร้างอาชีพและรายได้โดยการจัดสวัสดิการทางสังคม อาทิ ด้านการศึกษา สาธารณสุข และที่อยู่อาศัย นอกจากนี้ สศช.ยังได้ตั้งเป้าให้ไทยในปี 2580 มีการจัดทำดัชนีค่าสัมประสิทธิ์ความไม่เสมอภาคของรายได้ อยู่ที่ระดับ 0.36 ซึ่งลดลงจากปัจจุบันที่อยู่ที่ 0.453 อีกด้วย